Sinoć nakon ponoći kao poklon za Dan pobjede KK Zadar nam je bacio bombu. Tony Wroten novi je playmaker Zadra! Igrač s NBA pedigreom, s 26 godina u vremenu u kojem igrači dostižu peak i sa zadnjim angažmanom u jakoj baltičkoj VTB ligi zvuči kao premija za ovakav Zadar. Pa ipak, poučeni nedavnim iskustvom s Big Babyem i onim davnijima tipa Malik Dixon ili Scoop Jardine trebalo bi malo dublje zaroniti u dosadašnju profesionalnu karijeru i brojke najnovije akvizicije da vidimo dovodi li Brane Longin kapitalca ili još jednog nespremnog mačka u vreći.

NBA karijera

Biran je 25. pickom prve runde na draftu 2012. i dolazi u Memphis Grizzliese. Banda iz Memphisa je tada bila na vrhuncu svoje grit n grind ere predvođena španerima i fakerima poput Mikea Conleya, Tonyja Allena, Marca Gasola, Rudyja Gaya i nasilnika Zacha Randolpha, popularnog Z-Boa. Ovdje je bitan kontekst u koji Wroten dolazi, jer su Grizzliesi tada bili poznati kao tvrda borbena ekipa s naglaskom na obranu krvavih koljena (te sezone druga obrana lige s DRTG od 99.1 primljeni poen na 100 posjeda) uz spor i siromašan napad. To što su tada potrošili pick prve runde na Wrotena znači da su u njemu prepoznali dodatnu napadačku kvalitetu na bekovima uz bar nekakvu obrambenu vrijednost što je prvi plus u mojoj crnoj tekici pošto se američki bekovi često u Europi znaju šlepati u obrani a divljati u napadu. Tadašnji sustav Grizzliesa sigurno ne bi ukazao povjerenje takvom liku. Uglavnom, kraj ogromne konkurencije na bekovima nije se naš dobri Tone naigrao. Ispred njega su na PG/SG pozicijama bila redom prominentna NBA imena kao Conley, Bayless, Allen i Ellington. Seljakao se iz razvojne filijale Rena u Memphis i nazad i završio sezonu s 35 odigranih utakmica uz 8 minuta u prosjeku. Kompletne bazične statistike iz NBA karijere idu malo kasnije u kompletu. Vrijedi notirati da ga napredne statistike baš i ne ljube, obrana s njime na terenu primala je 5 poena više na 100 posjeda kad ju usporedimo s obranom kompletne ekipe Memphisa na cijeloj sezoni, a s njim na terenu ionako slab napad srozao se na samo 91 poen na 100 posjeda. Također je iskusio playoff košarku, doduše u samo 6 utakmica od ukupno 15 kojih su Grizliji odigrali uz 3 minute po utakmici. Memphis je tada izbacio Lob city Clipperse pa Thundere Duranta i Westbrooka da bi ih u finalu Zapada pomeli Spursi.

Na kraju te sezone naš junak trejdan je u Philadelphiju za pick druge runde i nešto casha, očito da ga u Memphisu ipak nisu cijenili toliko da bi im zauzimao dragocjeni prostor na capu. U Phili dolazi u totalni krš od ekipe, već je The Process Sama Hinkiea bio u punom zamahu i iz tog rostera danas su relevantna NBA imena samo Thad Young, Evan Turner i pola Michael Carter-Williamsa. Takva je situacija poslužila kao idealna Petrijeva zdjelica za pumpanje osobne statistike svih aktera te ekipe sposobnih išta napravit s loptom pa tako i Wroten bilježi triple-double u svom prvom startu u NBA karijeri protiv Rocketsa s 18 poena, 10 skokova i 11 asista. Stigao je i uhvatiti tadašnji career high od 30 poena protiv Jazza u proljeće 2014. Na kraju sezone bilježi 13 poena u prosjeku za 24 i pol minute i 16 startova u prvoj petorci ekipe koja je tavorila na dnu Istoka s omjerom 19-63. U iduću sezonu krenuo je silovito, protiv Chicaga popravio svoj career high za jedan poen i u još goroj ekipi Sixersia bilježio 17 poena, 3 skoka i 5 asista sve dok mu u siječnju 2015. po drugi put nije pukao ACL na desnom koljenu i izbacio ga s terena na dulje vrijeme. Kažu da mu je prvi put križni ligament pukao u srednjoj školi dok je igrao football pa se i od toga relativno uspješno oporavio. Poslali su ga Sixersi na rehabilitaciju u svoju D-league filijalu. Vratio se u Sixerse tek u prosincu 2015. i odigrao 8 utakmica u sezoni 2015/16 za 8 poena u prosjeku ali i grozan šut iz igre od 34%. Nije bio spreman ni onaj isti dinamičan i prodoran igrač pa su ga Sixersi otpustili u siječnju 2016. Ispostavit će se da više neće odigrati ni jednu NBA minutu. Pokupili su ga Knicksi u trećem mjesecu i otpustili u šestom mjesecu zbog nediscipline bez odigrane utakmice. Još su ga to ljeto njegovi Grizzliesi dvaput potpisali i dvaput otpustili i tako je završila njegova kratka, ali gorko-slatka NBA avantura. Ostavio je dojam solidnog beka za voditi druge postave zbog dobrog napadačkog arsenala, sjajnog prvog koraka i iznimne čvrstine i snage zbog čega je bio dominantan prodorima pod koš. Sa svojih 193cm i 90-ak kila svakako je bio jedan od jačih bekova u ligi pa je sasvim solidno odgovarao na zahtjeve u obrani i fizičku igru. Nažalost, nakon puknuća ligamenata nije se vratio isti i u novoj, bržoj NBA za njega nije bilo ekipe koja bi istrpila beka sa smanjenim atleticizmom koji loše gađa tricu, u NBA karijeri samo 23%. Zaputio se tako tražiti stalan posao u razvojnoj ligi.

NBA G-league

Pokupila ga je u prosincu 2016. filijala Dallas Mavsa, Texas Legendsi. Za Legendse je igrao samo 2 mjeseca i odigrao 16 utakmica uz očajni defanzivni rejting od 115.5 i solidan napadački od 105.6. Dakle, s Wrotenom na terenu Texansi su imali negativnu razliku od -10 poena na 100 posjeda. Texansi su ga otpustili krajem siječnja 2017.

Bez posla je bio do početka sljedeće sezone kad su ga na development draftu birali Rio Grande Vipersi, razvojna ekipa Houston Rocketsa, istih onih Rocketsa kojima je samo 4 godine ranije uvalio triple double. Što je kod ovog potpisa vrlo bitno za naglasiti jest da su Vipersi kao laboratorij ludog znanstvenika Daryla Moreya, GM-a Rocketsa koji je veliki poklonik analitičkog pristupa košarci i igranja na velike brojke i volumen. Na njima je Morey godinama testirao svoj Moreyball način igre koji je dizajnirao za rušenje Warriorsa. Glavna pretpostavka te ideologije jest da je poludistanca statistički najlošiji šut u košarci te da ga se treba izbjegavati kad god se može a forsirati šuteve na obruču i trice. Računica je jasna, na velikom uzorku šuteva 33% pogođene trice donosi istu vrijednost kao i 50% poludistance, a 40% trice povećava broj poena za 20% u odnosu na polovičan uspjeh s midrangea. Ostale odlike Moreyballa su spor ritam, igra 5 na 5, igranje izolacija i pick&rolla do besvjesti te nakon toga prebrojavanje obrane brzim protokom lopte do, poželjno, otvorene trice u korneru. U obrani je Morey odlučio doskočiti složenom motion napadu Warriorsa tako što se forsira preuzimanje na svakom bloku na i od lopte. To za našeg Tonya znači da bi kao play morao trošiti ogromne količine posjeda, pucati puno trica koje mu do sad nisu bile forte, igrati puno picka a u obrani biti spreman na stalno preuzimanje i borbu s tjelesima svih veličina, boja i oblika. Izdržao je Wroten u specifičnim Vipersima tek 5 mjeseci uz slabije individualne brojke negu u Texansima, ali uz bolje napredne statistike (DRTG 111.6, ORTG 108.1, NET -3.5), bolji +/- indeks a otprilike iste napredne šuterske brojke. Očito se obrambeno puno bolje snašao u sistemu gdje čuva i bori se sa svim i svakim nego u klasičnoj igri gdje stalno mora paziti na uglavnom brze undersized bekove, što s obzirom na njegovu natprosječnu masu i ispodprosječnu brzinu nakon ozljeda koljena i ima smisla. Nakon što je u trećem mjesecu 2018. otpušten iz Vipersa, opet je novi posao tražio pola godine.

VTB liga

Samim krajem 2018. godine, taman tamo kad je u njegovog najnovijeg poslodavca potpisao Luka Žorić, Wroten dolazi u Estoniju na svoju prvu europsku avanturu. Potpisao je ugovor s Kalevom iz Tallina koji se natječe u jakoj baltičkoj VTB ligi te u estonsko-latvijskoj ligi. Zanimljivo, i Kalev i Tony su puno bolje reagirali u jačoj VTB ligi. Zauzeli su sedmo mjesto na Baltiku i plasirali se u playoff dok su s Wrotenom u ekipi ostvarili 8 pobjeda i 7 poraza. Zanimljiv je pogled na detaljniju Wrotenovu statistiku gdje se vidi da je Tony u pobjedama Kaleva igrao 22 minute, a u porazima samo 16. Zanimljiva korelacija iako ne mora biti uzročno-posljedično povezano. Također, Wrotenov shot chart iz tih 15 utakmica pokazuje Moreyev utjecaj na preoblikovanje Tonyjeve igre. Naime, u tih 15 utakmica Wroten je uzeo samo 5 šuteva za 2 van reketa, a trice je gađao s 11/26, dakle puno boljim postotkom nego u Americi. Zanimljivo je također da u VTB ligi daleko najviše minuta igra i najviše poena postiže u četvrtoj četvrtini. Dakle, iako nije bio starter imao je povjerenje ekipe za zatvaranje utakmica i clutch time. Naravno da je glavni protivnik statistike mali uzorak ali to je zanimljiv detalj koji će vrijediti ispratiti u Zadru.

Jako dobre utakmice je odigrao protiv Zenita, Novgoroda, Khimkija i Stelmet Enee, sve redom renomiranih europskih imena. U VTB playoffu odigrao je dvije utakmice u seriji protiv Unics Kazana, još jednog jakog imena. U prihvatljivom porazu 82:92 ugradio je 19 poena uz tricu 4/8, a dva dana poslije zgažen s 24 razlike s ostatkom ekipe pružio je očajnu partiju, 3 poena za 8 minuta. Iako je igrao samo pola sezone u VTB ligi, stigao je biti peti strijelac ekipe po ukupnom broju poena s 226 na kontu. U estonsko-latvijskoj ligi pružao je lošije partije u lošijem Kalevu koji je završio na 10. mjestu lige uz omjer 12-16. U 20 utakmica Wroten je prosječno zabijao tek 6.7 poena uz sramotnih 19% trice, ali je barem bio prvi asistent ekipe s 7.6 dodavanja po utakmici.

ZAKLJUČAK

Iako kad na prvu saberemo sve minuse izgleda da su šanse za novu prevaru u dresu Zadra velike, uvijek treba sagledati kontekst. Dvije velike ozljede, seljakanja po NBA, informacije o nedisciplini, sve je to minimalno 3 godine u prošlosti. Od prvog loma ligamenata se oporavio jako dobro, drugi ga je presjekao taman u trenucima kad mu je NBA karijera doživljavala uzlet. Dinamičan je igrač koji usprkos slabijem šutu s lakoćom stvara poene i asistencije, jako dobro igra pick što je jako bitno za način igre u Europi, pogotovo u ABA ligi te kod trenera Nazora koji nije napadački pretjerano maštovit trener. Često u ovakvim sredinama dobra osovina play-centar život znači i zato bi Zadru i Wrotenu kao idealan partner došao majstor rolanja Žorić ako bi se odlučio za još jednu sezonu igranja. U obrani je žilav, borben i spreman na fajt i preuzimanja što su također karakteristike po Nazorovom guštu. Pogled na društvene mreže kaže da je dobar prijatelj s omalenim Isiah Thomasom koji svoje fizičke nedostatke kompenzira ogromnim srcem i borbom, pa ako je Wroten imalo karakterno sličan svom frendu brzo će postati miljenik publike. Bitno je i da mu Zadar nije prvo europsko iskustvo jer je određen period prilagodbe prošao u dosta jačoj VTB ligi u kojoj je usprkos svemu bilježio dosta dobre brojke. Dno i sredina ABA lige sigurno su razina niže od Kaleva pa bi nekakvim logičkim slijedom u dresu Zadra trebao još više dominirati. Zbog dvije ozljede i fizičke konstitucije sigurno uvijek ostaje pitanje fizičke spreme zbog koje Dixon i Jardine nisu dali svoju kvalitetu, ali Wroten u Zadar ne dolazi drito iz duge ozljede već su one davno iza njega, a sve do kraja prošle sezone bio je u natjecateljskom ritmu. Visina ugovora po običaju je poslovna tajna, no to ćemo vjerovatno ubrzo saznati iz kuloara pa po tome ocijeniti da li je vrijedan svoje plaće. Kad se sve uzme u obzir, Wroten je za Zadar premija, i to ne samo imenom. Nije bio prolaznik u NBA iako je prošao kroz nekoliko dijametralno suprotnih sistema i nikad nije dobio pravu šansu i prostor da se pokaže u konkurentnoj napadačko orjentiranoj ekipi, nedavne igre su mu jako dobre i nije “penzioner”. Ne bude li nepredviđenih okolnosti izgleda da smo dobili zvjersko pojačanje na poziciji gdje Zadar nije paklenog igrača imao od 2008. i Coreya Brewera. Još samo da se i ostalih 8 igrača dovede na ovakav način da budu kvaliteta više.